**ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ**

**«2024 թվականի համար Հայաստանի Հանրապետության Կոտայքի մարզի Աբովյան համայնքի սեփականություն հանդիսացող վարձակալության տրվող բնակելի և ոչ բնակելի տարածքների վարձավճարների չափը սահմանելու մասին», «2024 թվականի համար Հայաստանի Հանրապետության Կոտայքի մարզի Աբովյան համայնքի սեփականություն հանդիսացող հողերի կառուցապատման իրավունքի տրամադրման տարեկան վարձավճարների չափը սահմանելու մասին», «2024 թվականի համար Հայաստանի Հանրապետության Կոտայքի մարզի Աբովյան համայնքի կողմից մատուցվող ծառայությունների դիմաց գանձվող վճարների դրույքաչափերը և արտոնությունները սահմանելու մասին», «2024 թվականի համար Հայաստանի Հանրապետության Կոտայքի մարզի Աբովյան համայնքում տեղական վճարների տեսակները, դրանց դրույքաչափերը և արտոնությունները սահմանելու մասին» Հայաստանի Հանրապետության Կոտայքի մարզի Աբովյան համայնքի ավագանու որոշումների նախագծերի վերաբերյալ**

**1.** **«2024 թվականի համար Հայաստանի Հանրապետության Կոտայքի մարզի Աբովյան համայնքի սեփականություն հանդիսացող հողերի կառուցապատման իրավունքի տրամադրման տարեկան վարձավճարների չափը սահմանելու մասին»** Հայաստանի Հանրապետության Կոտայքի մարզի Աբովյան համայնքի ավագանու որոշման նախագծի (այսուհետ՝ Նախագիծ 1) հավելվածի ենթակետերի համարակալումն անհրաժեշտ է վերանայել՝ համապատասխանեցնելով «Նորմատիվ իրավական ակտերի մասին» օրենքի 14-րդ հոդվածի 5-րդ մասի պահանջներին, որոնց համաձայն՝ *ենթաօրենսդրական նորմատիվ իրավական ակտերում դրույթները շարադրվում են հերթական համար ունեցող կետերի տեսքով: Կետերը կարող են բաժանվել միայն համարակալված ենթակետերի, իսկ ենթակետերը` միայն համարակալված պարբերությունների: Կետերը համարակալվում են արաբական թվանշաններով, որոնք տեքստից բաժանվում են միջակետով:* ***Ենթակետերը համարակալվում են արաբական թվանշաններով, որոնք տեքստից բաժանվում են փակագծով:*** *Պարբերությունները համարակալվում են հայերենի այբուբենի փոքրատառերով, որոնք տեքստից բաժանվում են միջակետով*:

**2. «2024 թվականի համար Հայաստանի Հանրապետության Կոտայքի մարզի Աբովյան համայնքի կողմից մատուցվող ծառայությունների դիմաց գանձվող վճարների դրույքաչափերը և արտոնությունները սահմանելու մասին»** Հայաստանի Հանրապետության Կոտայքի մարզի Աբովյան համայնքի ավագանու որոշման նախագծի (այսուհետ՝ Նախագիծ 2) 15-րդ կետում անհրաժեշտ է հանել «Իրավունք վերապահել համայնքի ղեկավարին» բառերը, իսկ նախաբանում հղում կատարել «Տեղական տուրքերի և վճարների մասին» օրենքի 16-րդ հոդվածի 1-ին մասին:

3. Նախագիծ 2-ի Հավելվածի 1-ի ենթակետերի համարակալումն անհրաժեշտ է վերանայել՝ համապատասխանեցնելով «Նորմատիվ իրավական ակտերի մասին» օրենքի 14-րդ հոդվածի 5-րդ մասի պահանջներին:

4. Նախագիծ 2-ի Հավելված 6-ի 1-ին կետի 4-րդ ենթակետերից հետո նշել «5)»:

5. **«2024 թվականի համար Հայաստանի Հանրապետության Կոտայքի մարզի Աբովյան համայնքում տեղական վճարների տեսակները, դրանց դրույքաչափերը և արտոնությունները սահմանելու մասին»** Հայաստանի Հանրապետության Կոտայքի մարզի Աբովյան համայնքի ավագանու որոշման նախագծի հավելվածներում անհրաժեշտ է «հաշմանդամ» բառը և «1-ին և (կամ) 2-րդ կարգի հաշմանդամ» ձևակերպումը համապատասխանեցնել «Անձի ֆունկցիոնալության գնահատման մասին» օրենքի դրույթներին:

6. **«2024 թվականի համար Հայաստանի Հանրապետության Կոտայքի մարզի Աբովյան համայնքի սեփականություն հանդիսացող վարձակալության տրվող բնակելի և ոչ բնակելի տարածքների վարձավճարների չափը սահմանելու մասին»** Հայաստանի Հանրապետության Կոտայքի մարզի Աբովյան համայնքի ավագանու որոշման նախագծի վերաբերյալ առարկություններ չունենք:

**Իրավական ակտերի փորձաքննության**

**գործակալության պետ՝**



**Է. ՄԱՐԳԱՐՅԱՆ**